ไทยคาร์ดิฟฯลั่น5ปีเบี้ยแตะ5พันล้าน
เน้น‘คุ้มครองชีวิตสินเชื่อ’ ‘บีเอ็นพี’รับสนถือหุ้น49%
4 ธ.ค. 2555

เน้น‘คุ้มครองชีวิต-สินเชื่อ’ ‘บีเอ็นพี’รับสนถือหุ้น49%
ไทยคาร์ดิฟฯ เปิดแผนธุรกิจ 5 ปี เบี้ยแตะ 5,000 ล้านบาท โตปีละ 20%
น.ส.ศิรินทิพย์ โชติธรรมาภรณ์ ผู้จัดการทั่วไป บริษัท ไทยคาร์ดิฟ ประกันชีวิต เปิดเผยว่า บริษัทตั้งเป้าหมายเติบโตเฉลี่ยปีละ 20% เริ่มจากปี 2555-2559 โดยในปี 2559 จะมีเบี้ยรับรวม 5,000 ล้านบาท จากปี 2555 ที่จะมีเบี้ยรับรวม 1,400 ล้านบาท เพิ่มขึ้น 100%จากปี 2554 ที่มีเบี้ยรับรวม 700 ล้านบาท
ทั้งนี้ บริษัทมีเงินกองทุนเพียงพอในการรองรับการเติบโตตลอด 5 ปี เนื่องจากเน้นการทำประกันคุ้มครองเป็นหลัก ประกอบด้วย ประกันสินเชื่อเช่าซื้อ ประกันสินเชื่อบ้านที่อยู่อาศัย ซึ่งไม่มีการจ่ายเงินปันผลคืนระหว่างปี และไม่มีมูลค่าเงินสดตามกรมธรรม์ ทำให้ไม่ต้องตั้งสำรองสูงเหมือนประกันชีวิตประเภทสะสมทรัพย์
“เราเน้นตลาดคุ้มครองชีวิตและคุ้มครองสินเชื่อเท่านั้น เพราะเราเป็นบริษัทขนาดเล็ก ไม่สามารถที่จะแข่งขันกับบริษัทประกันชีวิตอื่นๆ ที่เน้นขายผ่านตัวแทนและธนาคารอีกกว่า 20 บริษัทได้” น.ส.ศิรินทิพย์ กล่าว
น.ส.ศิรินทิพย์ กล่าวว่า การจะเติบโตได้จึงต้องเน้นตลาดความคุ้มครอง ซึ่งบริษัท บีเอ็นพี พาริบาส์ คาร์ดิฟ บริษัทแม่มีความเชี่ยวชาญที่จะนำมาปรับให้สอดคล้องกับความต้องการของลูกค้าพันธมิตรทั้ง 15 รายในตลาดไทย ทั้งธนาคาร สถาบันการเงินที่ปล่อยสินเชื่ออุปโภคบริโภค และบริษัทค้าปลีก ที่จะช่วยกระจายสินค้าให้กับบริษัท
“ปี 2559 รายได้จากพันธมิตรที่ปล่อยสินเชื่อเช่าซื้อรถยนต์จะเพิ่มเป็น 40% จากปัจจุบัน 28% จากธนาคารจะอยู่ที่ 40% จาก 45% สถาบันการเงินที่ปล่อยสินเชื่ออุปโภคบริโภคจะทำรายได้สัดส่วน 10% จากปัจจุบัน 27% และกลุ่มสินเชื่อรายย่อยที่จะเริ่มเปิดตลาดปีหน้าจะมีสัดส่วน 9% ของเบี้ยรับรวม” น.ส.ศิรินทิพย์ กล่าว
นายอีริค ลอมบาร์ด ประธานบริหาร บริษัท บีเอ็นพี พาริบาส์ คาร์ดิฟ กล่าวว่า ได้เข้ามาลงทุนในบริษัท ไทยคาร์ดิฟ ประกันชีวิต เป็นเวลา 10 ปีแล้ว ปัจจุบันถือหุ้นอยู่ 24.9% ที่เหลือเป็นกลุ่มไทยประกันชีวิตและกลุ่มไชยวรรณ 50% โดยบริษัทกำลังศึกษาถึงความเป็นไปได้ในการถือหุ้นเพิ่มเป็น 49% ซึ่งเป็นการลงทุนระยะยาว โดยพร้อมจะให้การสนับสนุนด้านเทคโนโลยี ความเชี่ยวชาญด้านประกันคุ้มครองในตลาดไทย ซึ่งมีศักยภาพในการเติบโตในระยะยาว
ทั้งนี้ ฐานะการเงินและผลการดำเนินงาน ณ สิ้นไตรมาส 3ปี 2555 บริษัท ไทยคาร์ดิฟ ประกันชีวิต มีสินทรัพย์รวม 6,922.15ล้านบาท เพิ่มขึ้น 24.39% หนี้สิน 6,267.29ล้านบาท เพิ่มขึ้น 27.35% ส่วนของผู้ถือหุ้น 654.86 ล้านบาท เงินกองทุน 1,037.93ล้านบาท มีอัตราส่วนเงินกองทุนต่อเงินกองทุนที่ต้องดำรงตามกฎหมาย 517.18% มีรายได้ 2,057.08 ล้านบาท เพิ่มขึ้น 26.42% กำไรขาดทุนสุทธิ 24.46 ล้านบาท จากงวดเดียวกันของปีก่อนที่มีกำไรสุทธิ 40.56 ล้านบาท